LUR se afdanking geëis ná beweerde opmerking oor wit menseMathabo Leeto, die Vrystaatse LUR vir sport, kuns, kultuur en ontspanning. Foto: artsculturesa.wordpress.com Die Vrystaatse LUR vir sport, kuns, kultuur en ontspanning het erg onder skoot gekom nadat dit aan die lig gekom het dat sy glo tydens ŉ sitting van die provinsiale wetgewer na wit Suid-Afrikaners as “verkragters” verwys het. Mathabo Leeto het na bewering verder gegaan deur te sê wit mense is verkragters “so ver terug as toe Jan van Riebeeck in die land aangekom het”. Volgens Mariette Pittaway, ŉ DA-lid van die Vrystaatse wetgewer, het Leeto gesê wit mense se grafte moet opgegrawe word “sodat hul lyke kan rekenskap gee” en het sy verder aangevoer dié mense se afstammelinge is nou DA-lede. Pittaway beweer Leeto het ook na Roy Jankielsohn, die leier van die amptelike opposisie in die Vrystaatse wetgewer, as ŉ stuk ontlasting verwys. Leeto het glo dié uitlatings gemaak kort nadat ŉ debat oor Vrouedag in die wetgewer begin het. “Die DA het beswaar aangeteken teen dié soort vitrioel, maar Jonas Ramokhoase [wat as speaker waargeneem het], het geweier om LUR Leeto tot orde te roep. Die DA-koukus het daarna besluit om die huis in protes te verlaat.” Pittaway het Leeto ten sterkste veroordeel vir haar beweerde uitlatings en gesê sy is ŉ “skande” vir vroue oral. “As sy ŉ voorbeeld is van wat die ANC dink die kwaliteite is waaroor vroueleiers in die party moet beskik, dan wys dit dat die ANC slegs lippediens bied vir die werklike uitdagings wat vroue in die gesig staar,” het sy gesê. Intussen het die burgerregte-organisasie AfriForum ’n skrywe aan Sisi Ntombela, die Vrystaatse premier, gerig waarin Leeto se afdanking geëis word. Ernst Roets, adjunk- uitvoerende hoof van AfriForum, sê dat Leeto se opmerking nie bloot rassisties is nie, maar dat dit ook bedrieglik en grof beledigend is. “Indien die nodige tugstappe nie teen Leeto gedoen word nie, kan ’n mens nie anders as om tot die gevolgtrekking te kom dat haar wangedrag deur die provinsiale regering onderskryf word nie,” het hy gesê. Tankiso Zola, direkteur van kommunikasie in die Vrystaatse departement van sport, kuns, kultuur en ontspanning, het Maroela Media se navrae na die kantoor van die speaker verwys. “Indien die voorval tydens ŉ sitting van die wetgewer gebeur het, soos beweer word, moet die saak na die speaker verwys word. Dit is die speaker wat jurisdiksie het oor sake van die wetgewer,” het Zola gesê. Maroela Media het ŉ navraag aan die speaker se kantoor gerig en wag op terugvoer.